Meer leeus in Limpopo dalk vir moetie geslagEen van die wit leeus wat op ‘n plaas naby Stockpoort in Lephalale vergiftig voor die kop en pote verwyder is Foto: Heritage Protection Group – HPG, Facebook WAARSKUWING: Die foto’s in die berig is uiters grafies van aard en kan kinders en sensitiewe lesers ontstel. Skaars vyf dae nadat twee wit leeus op ŉ plaas in Limpopo vergiftig is voordat hulle koppe en pote verwyder is, is nog twee soortgelyke voorvalle by die polisie aangemeld. Dit bring die aantal leeus wat die afgelope week vir hul liggaamsdele doodgemaak is op vyf te staan. In die jongste voorval is ŉ bruin mannetjie en wyfie Maandag op ŉ wildsplaas naby Bela-Bela vergiftig en geskiet voordat hul koppe en pote afgekap is. Oor die naweek is twee wit wyfies op ŉ wildsplaas naby Stockpoort naby Lephalale (Ellisras) vergiftig voordat hul koppe en pote verwyder is. Die leeus is glo met Temik, wat in kos gemeng was, vergiftig. Verlede week is ŉ bruin leeu, waarvan die geslag nie dadelik bekend is nie, op ŉ plaas naby Groblersdal onder soortgelyke omstandighede doodgemaak. Die eienaars van die betrokke wildplase wou nie die name van hul plase bekend maak nie. Die eienaar van die plaas naby Stockpoort het reeds ŉ beloning van R100 000 uitgeloof vir enige inligting wat tot die suksesvolle vervolging van die oortreders kan lei. Kenners van die HPG Spoorsnyers, Nasionale Dieretuin en Nasionale Dierebeskermingsvereniging (NDBV) is van mening die voorvalle hou verband met handel in die plaaslike moetie-mark. Die moontlikheid bestaan ook dat dit verkoop word vir handel op die Chinese swartmark. Otto het egter gesê dit is slegs bespiegeling en kan nog nie bevestig word nie. Niemand is nog in verband met die voorvalle in hegtenis geneem nie en die ondersoek duur voort. Otto het ŉ beroep op die publiek gedoen om met inligting na vore te kom wat die polisie in sy ondersoek kan bystaan. Mense met inligting kan kapt. Dave Retief van die Limpopo-polisie se provinsiale veediefstaleenheid bel by 082 319 9460. Lees ook: Limpopo-leeuslagtings: ‘Moetie dalk vir kriminele’ WAARSKUWING: Die volgende foto’s is uiters grafies van aard en kan kinders en sensitiewe lesers ontstel.